DR’s dramaseriesucces har været funderet på originale manuskripter af folk som Adam Price, Thorsboe-brødrene, Søren Sveistrup og Maya Ilsøe.

Men for første gang satser DR nu på en søndagsserie baseret på eksisterende materiale. Og det er ikke et hvilken som helst forlæg, public service-kanalen tager fat på. Den pågældende roman er nemlig storværket ‘Liberty’ skrevet af Jakob Ejersbo, der døde som blot 40-årig i 2008.

‘Liberty’ er tredje del af Ejersbos såkaldte Afrika-trilogi og er i høj grad baseret på forfatterens egen opvækst i Tanzania.

Ideen til filmatiseringen stammer fra DR-producer Karoline Leth og instruktør Asger Leth (‘Ghosts of Cité Soleil’), der også skriver serien, som Mads Kamp Thulstrup instruerer. Den kommer til at løbe over fem afsnit, som bliver vist i løbet af 2018.

DR nærmer sig en afslutning på tredje sæson ‘Arvingerne’, mens de til efteråret viser Adam Prices dramaserie om religion, ‘Herrens veje’.

Læs også: Anmeldelse af ‘Arvingerne’ sæson 3 afsnit 6 – symbolikken tog overhånd, men slutningen var slående